Keresd a város 30 pontján citylight plakátokon legnagyobb költőink, íróink verseit, műveinek részleteit – és ne lepődj meg, ha mindez messengerformát ölt! Indul a MyPoetry2019!

Csetes formában jelennek majd meg többek között Radnóti, Kosztolányi, Petőfi, Weöres Sándor, Karinthy művei – dialógusként, hangulatjelekkel megfűszerezve. A projekt a MyPoetry nevet viseli, és már pár helyen láthatjuk is a verseket – szúrta ki a Papageno.

Hirdetés Hirdetés

„Célunk, hogy a költészet valóban maradandó legyen minden generáció számára. Már az iskolások is értékként tekintsenek irodalmunkra, szívesen olvassanak verseket, élményként éljék meg a kötelező irodalmak olvasását is. Ugyanakkor a világ változik. Hisszük, hogy a mindennapjaink szerves részét képző közösségi média remek felületet biztosít célunk eléréséhez, mi több figyelemfelkeltő.

A versek mai köntösbe öltöztetett megjelenítése azonban mit sem változtat azok értékén, mégis izgalmas, egyedi nézőpontból közelíti meg a verseket. Milyen lenne, ha irodalmi nagyjaink a mai korban élnének? Ha a verseket nem papírra vetették volna, hanem az online térben osztották volna meg őket egymással? Szerintünk ilyen!” – vélekedik a MyAd Marketing csapata legújabb kampányukról, és egy kis videójukban térképen láthatjuk is, hova kerülnek majd egy régebbi irodalom mai kivetülései.